Ha-t-an umedya-nniḍen, i d-yewwin ɣef temsalt-a, ddima deg umagrad-a. «D acu kan imi nekkni nettwali ala s yir tiṭ , mi nesla s walbaɛd ihlek neqqar-as yekcem iberdan-nni n yir tuzzuft war ma neẓra d acu n sebba s tidet imi yezmer ad tili d ayen nniḍen s wakka nettkemmil i taluft am wakken i as-yettkemmil win yuḍnen.»67 Alummu d uzɣan n tmetti, yettwalin ala s yir tamuɣli ɣer waṭṭan-agi i izemren ad yek mačči siwa ma s tuzzuft. D yir tamuɣli akked yir tugna i as-nefka i waṭṭan-a, yettkemmil-as i win i t-yuḍnen, imi yettwali iman-is d yir netta. «Tiṭ», d aferdis d tfekka n umdan, yis-s i yettwali. Maca deg usugnan aqbayli, tesɛa tazamulit n tmuɣli d umeyyez n temsal. Di tidet ulac yir tiṭ, maca dagi s ubrid n usugnan, tettwelliḥ-d tmiḍrant-a «Yir tiṭ» ɣer yir tamuɣli s wacu nettwali aṭṭan n Sida.